b'\n_START_ARTICLE_\nGirkalnio pagrindin\xc4\x97 mokykla\n_START_SECTION_\nIstorija\n_START_PARAGRAPH_\n1637 m. Girkalnio dvaro sura\xc5\xa1ymo akte minimas mokytojas (tuo metu vadinamas bakalauru) Jonas Beke\xc5\xa1as, logi\xc5\xa1ka, kad buvo ir parapijin\xc4\x97 mokykla. Kitame dokumente, mokykl\xc5\xb3 vizitatoriaus J. Belozaro raporte, minima, kad Lenkijos kariuomen\xc4\x97s rotmistras Ignas Giedraitis 1820 m. bir\xc5\xbeelio 20 d. paskyr\xc4\x97 \xc5\xbeem\xc4\x97s sklyp\xc4\x85 mokyklos statybai. Girkalnio parapijos gyventojai suve\xc5\xbe\xc4\x97 statybin\xc4\x99 med\xc5\xbeiag\xc4\x85 ir mokykla tais metais buvo pastatyta. Joje mok\xc4\x97si 40 mokini\xc5\xb3. Buvo mokoma skaityti, ra\xc5\xa1yti, tikybos mokslo, aritmetikos. T\xc4\x97vai mokytoj\xc4\x85 maitino ir mok\xc4\x97davo 2 rublius per metus algos. 1853 m. Girkalnio parapijin\xc4\x97je mokykloje mok\xc4\x97si 12 mokini\xc5\xb3. Klebonas Volavskis mok\xc4\x97 skaityti ir katekizmo. 1861 m. Girkalnio mokykloje mok\xc4\x97si 21 mokinys (kitais duomenimis \xe2\x80\x93 58)._NEWLINE_1866 m. atidaryta valdi\xc5\xa1ka mokykla, stov\xc4\x97jusi netoli dabartin\xc4\x97s mokyklos. 1883 m. mokytojavo Piotras Ozerovas. Jis gaudavo 200 rubli\xc5\xb3 algos. Tuo metu mok\xc4\x97si 56 berniukai ir 1 mergait\xc4\x97. 1911 m. \xc4\xaf \xc5\xa1i\xc4\x85 mokykl\xc4\x85 antruoju mokytoju paskirtas Vilhelmas Burkevi\xc4\x8dius. Mokykla sudeg\xc4\x97 per Pirm\xc4\x85j\xc4\xaf pasaulin\xc4\xaf kar\xc4\x85, 1915 m._NEWLINE_Girkalnio mokykla atkurta 1919 m. spalio 22 d. Mok\xc4\x97si 55 mokiniai. L\xc4\x97\xc5\xa1as skyr\xc4\x97 Girkalnio vals\xc4\x8dius. Mokytojas gaudavo 200 auksin\xc5\xb3 algos. Pirmasis mokytojas buvo Sta\xc5\xa1aitis, v\xc4\x97liau dirbo Antanas Nik\xc5\xa1as, 1923 m. - Juozas Ramanauskas. Mok\xc4\x97si 61 mokinys, veik\xc4\x97 trys skyriai. Da\xc5\xbenai mokiniai mokykl\xc4\x85 prad\xc4\x97davo lankyti ne rugs\xc4\x97jo, o lapkri\xc4\x8dio m\xc4\x97nes\xc4\xaf, kai sugindavo \xc4\xaf tvartus gyvulius. 1924 m. mokyklos ved\xc4\x97ju paskirtas Petras Skinderis._NEWLINE_Mokyklai patalpos b\xc5\xabdavo tuo metu nuomojamos i\xc5\xa1 Girkalnio gyventoj\xc5\xb3. 1934 m. pastatytas naujas dviej\xc5\xb3 auk\xc5\xa1t\xc5\xb3 prad\xc5\xbeios mokyklos pastatas. Jo antrajame auk\xc5\xa1te gyveno mokytojai. 1937 m. atidarytas penktas skyrius, 1938 m. \xe2\x80\x93 \xc5\xa1e\xc5\xa1tas. 1939 m. i\xc5\xa1leista pirmoji \xc5\xa1e\xc5\xa1i\xc5\xb3 skyri\xc5\xb3 pradin\xc4\x97s mokyklos laida. 1940 m. Girkalnio mokykloje dirbo 6 mokytojai: Petras Skinderis, Antanina Antanaityt\xc4\x97, Ida Mick\xc5\xabnien\xc4\x97, Antanina Skinderien\xc4\x97, Stas\xc4\x97 Mockevi\xc4\x8dien\xc4\x97, Kotryna Ju\xc5\xa1kaityt\xc4\x97._NEWLINE_Lietuv\xc4\x85 okupavus sovietams, daugeliui mokytoj\xc5\xb3 teko pasitraukti i\xc5\xa1 savo darbo viet\xc5\xb3, o kai kuriems paragauti ir tremtinio duonos. Toks likimas i\xc5\xa1tiko ir mokytoj\xc5\xb3 Skinderi\xc5\xb3 \xc5\xa1eim\xc4\x85. Antrojo pasaulinio karo metu mokyklos patalpose buvo \xc4\xafsik\xc5\xabrusi karo ligonin\xc4\x97. 1944 m. rugpj\xc5\xab\xc4\x8dio-rugs\xc4\x97jo m\xc4\x97n., kai kariuomen\xc4\x97 pasitrauk\xc4\x97 i\xc5\xa1 beveik visos Raseini\xc5\xb3 apskrities, prasid\xc4\x97jo mokykl\xc5\xb3 atk\xc5\xabrimo darbai. 1944 m. buv\xc4\x99s Grau\xc5\xbe\xc5\xb3 pradin\xc4\x97s mokyklos ved\xc4\x97jas Zigmas Jakubauskas buvo perkeltas \xc4\xaf Girkaln\xc4\xaf laikinai dirbti \xc5\xa1ios prad\xc5\xbeios mokyklos ved\xc4\x97ju. Gerardas Lazdauskas tur\xc4\x97jo dirbti mokytoju. Spalio pabaigoje prie j\xc5\xb3 prisijung\xc4\x97 Steponas Ju\xc5\xa1kevi\xc4\x8dius ir Antanina Antanaityt\xc4\x97. Kartu prad\xc4\x97ta organizuoti ir Girkalnio progimnazija. Spalio 21 d. paskirti pirmieji Girkalnio progimnazijos mokytojai: Ignas Rainys ir Juozas Sirtautas, v\xc4\x97liau Jonas Dmitrijevas, Jonas Sadauskas, Marija Vai\xc4\x8dekauskait\xc4\x97 ir Antanina Antanaityt\xc4\x97. Oficialiai Girkalnio progimnazija laikoma atidaryta 1945 m. kovo 16 d. _NEWLINE_Nuo 1949 m. rugs\xc4\x97jo 1 d. visos progimnazijos prad\xc4\x97tos vadinti septynmet\xc4\x97mis mokyklomis. Girkalnio septynmet\xc4\x97je mokykloje mokini\xc5\xb3 vis daug\xc4\x97jo, tod\xc4\x97l nuo 1955 m. ji buvo perorganizuota \xc4\xaf vidurin\xc4\x99 mokykl\xc4\x85, tuo metu vadinta priaugan\xc4\x8dia vidurine mokykla. 1959 m. i\xc5\xa1leista pirmoji 16 abiturient\xc5\xb3 laida. 1964 m. pastatytas dviej\xc5\xb3 auk\xc5\xa1t\xc5\xb3 keturi\xc5\xb3 klasi\xc5\xb3 m\xc5\xabrinis priestatas, o 1965 m. dar ir de\xc5\xa1imties klasi\xc5\xb3 priestatas. 1976 m. pastatytas trij\xc5\xb3 auk\xc5\xa1t\xc5\xb3 priestatas su a\xc5\xa1tuoniais kabinetais. 1976 m. Lietuvos televizija suk\xc5\xabr\xc4\x97 dokumentin\xc4\xaf film\xc4\x85 \xe2\x80\x9eMokytojas\xe2\x80\x9c, kuriame pasakojama apie Girkalnio mokyklos pedagog\xc5\xb3 gyvenim\xc4\x85 ir darb\xc4\x85._NEWLINE_2001 m. rugs\xc4\x97jo 1 d. Girkalnio vidurin\xc4\x97 mokykla reorganizuota \xc4\xaf pagrindin\xc4\x99 mokykl\xc4\x85. 2002 m. i\xc5\xa1leista pirmoji Girkalnio pagrindin\xc4\x97s mokyklos laida \xe2\x80\x93 mokykl\xc4\x85 baig\xc4\x97 13 de\xc5\xa1imtok\xc5\xb3. 2003 m. atlikta mokyklos renovacija._NEWLINE_1637-2003 m. mokykloje dirbo daugiau kaip 300 mokytoj\xc5\xb3. Iki 2001 m. i\xc5\xa1leistos 43 abiturient\xc5\xb3 laidos, mokykl\xc4\x85 baig\xc4\x97 1082 abiturientai.'